Vrou brand glo kêrel ná sy hom eers probeer ‘vergiftig’Argieffoto Sers. Kelebogile Moleko, woordvoerder van die polisie, het gesê die voorval het Dinsdagaand omstreeks 19:00 in Kanana plaasgevind. Die vrou het glo vroeër na ŉ tradisionele geneesheer gegaan en hom gevra vir ŉ middel waarmee sy haar vriend kan vergiftig. Die geneesheer het niks vir die vrou gegee nie, maar haar gevra om later terug te kom. “Daar word beweer dat die vrou huis toe gegaan het en haar kêrel probeer vergiftig het,” het Moleko gesê. “Hy was egter nie dood nie, maar slegs bewusteloos van die gif en daarom het sy hom aan die brand gesteek. Die vrou het die man se liggaam daarna in ŉ plastieksak gesit en hom in die motorhuis versteek.” Volgens Moleko het die vrou die tradisionele geneesheer gebel en gesê sy het vervoer nodig om die liggaam by die rivier te gaan stort. “Die geneesheer het die polisie in kennis gestel en die vrou is in hegtenis geneem,” het sy gesê. Moleko het gesê die vrou wil geen inligting vir die polisie gee nie en beweer dat sy nie weet wat haar kêrel se van was of hoe oud hy was nie. Daar word vermoed dat hy ŉ Namibiër was. ŉ Nadoodse ondersoek sal gedoen word. Die vrou sal Donderdag in die Orkney-landdroshof verskyn op ŉ aanklag van moord.